钦定古今图书集成/明伦汇编/氏族典/第165卷 > 《廖用贤尚友录》 > 安焘
## 钦定古今图书集成/明伦汇编/氏族典/第165卷 > 《廖用贤尚友录》 > 安焘

按《宋史安焘传》：“焘字厚卿，开封人。幼警悟，登第，调蔡
州观蔡推官，至太常丞，主管大名府路机宜文字。用
欧阳修荐，为秘阁校理，判吏部南曹、荆湖北路转运
判官，提点刑狱，兼常平农田水利差役事。移使京东
路，过阙入见，神宗伟其仪观，留检正中书孔目房，修
起居注。元丰初，高丽新通使，假焘左谏议大夫往报”
之。使还，即授所假官，兼直学士院、知审刑院，决剖滞
讼五百馀案。求知陈州，还，为龙图阁直学士、判军器
监，命馆辽使。俄擢三司使，改户部尚书。六年，同知枢
密院。夏人款塞，乞还侵疆。焘言：“羌情无厌，当使知吾
宥过而息兵，不应示以厌兵之意。”哲宗立，复仍前议，
二府遂欲并弃熙河，焘固争，于是但以葭芦等四砦
归之。蔡确辈更用事，焘循循其间，不能有所建明。元
祐二年，进知院事，以母忧去，卒丧，拜观文殿学士、知
郑州，徙颍昌及河南府，入为门下侍郎。焘与章惇布
衣交，觊其助己，焘不肯少下之，遂与惇隙。明堂斋祠
为仪仗使，后官有绝驰道穿仗而过者，焘方举劾，谏
官常安民，又言“教坊”不当于相国寺作乐。帝怒，欲逐
安民，焘为救释，惇遂谮其相表里。出知郑州，徙大名。
父日华，本三班院吏，以焘恩封光禄大夫，至是卒，年
九十馀。焘免丧。徽宗立，复知枢密院。以老避位，帝将
宠以观文殿大学士。有间之者，但以学士知河南。将
行，上疏言：“东京党祸已萌，愿戒履霜之渐。”语激切。初
建青唐、邈川为湟州，戍守困于供亿。焘在枢府，因议
者以为可弃，奏还之。崇宁元年，议其罪，降端明殿学
士，再贬宁国军节度使，汉阳军安置，湟州复又降祁
州团练副使，鄯州之复，又移建昌军。然弃鄯州时，焘
居忧不预也，终不敢自明。阅再岁，始复通议大夫。还
洛，卒，年七十五。后五岁，悉还其官职。